Babelscape/SREDFM huggingface dataset:
Κοτοπάξι

Το Κοτοπάξι (Ισπανικά: "Cotopaxi") είναι ενεργό ηφαίστειο του Ισημερινού. Απέχει από την πρωτεύουσα Κίτο περίπου 55 χιλιόμετρα. Με ύψος 5.897 μέτρα είναι ένα από τα ψηλότερα ηφαίστεια παγκοσμίως και διαθέτει ένα μόνιμο κάλυμμα παγετώνων. Έχει την φήμη του ψηλότερου ενεργού ηφαιστείου στο κόσμο, αν και αυτό δεν είναι αλήθεια. Υπάρχουν ψηλότερα ενεργά ηφαίστεια, όπως το Τουπουνγκάτο στα σύνορα Χιλής και Αργεντινής. Διαθέτει ένα κώνο με απότομες πλαγιές και στην κορυφή του βρίσκονται αλληλοκαλυπτόμενοι κρατήρες, ο μεγαλύτερος από τους οποίους έχει διαστάσεις 550 επί 800 μέτρα. Είναι το επίκεντρο του Εθνικού Πάρκου Κοτοπάξι.

Το ηφαίστειο έχει ανδεσιτική σύσταση. Στις πλαγιές βρίσκονται διάφορες κοιλάδες από τις οποίες κατέρχονται λαχάρ και ροές λάβας. Τα λαχάρ μπορούν να φτάσουν μέχρι και εκατό χιλιόμετρα από το ηφαίστειο. Μαζί με τις εκρήξεις έχουν παρατηρηθεί πυροκλαστικές ροές. Ο σημερινός κώνος κατασκευάστηκε μετά την κατάρρευση του προηγούμενου πριν περίπου 5.000 χρόνια. Οι πιο ισχυρές εκρήξεις στην καταγεγραμμένη ιστορία ήταν στα έτη 1744, 1768 και 1877. Η τελευταία του έκρηξη έλαβε χώρα το 2016.

Η πρώτη ανάβαση στο ηφαίστειο πραγματοποιήθηκε το 1872 από τους γεωλόγους Β. Ράις και Α. Εσκομπάρ.
Ένωση Καναδών Εκδοτών

Η Ένωση Καναδών Εκδοτών (αγγλ.Association of Canadian Publishers - ACP) ιδρύθηκε to 1976, στο Οντάριο του Τορόντο και αποτελεί τον εθνικό οργανισμό εκπροσώπησης των εκδοτών του Καναδά. Εκπροσωπεί περίπου 135 εκδότες βιβλίων, οι οποίοι καλύπτουν όλους τους τύπους των εκδόσεων.
ΚΣ Μαρίτιμο

Η ΚΣ Μαρίτιμο (πορτογαλικά: "CS Marítimo") είναι Πορτογαλική ποδοσφαιρική ομάδα με έδρα τα Νησιά Μαδέρα. Έχει 8 συμμετοχές στο Γιουρόπα Λιγκ, έχει φτάσει 2 φορές στην 2η θέση του πρωταθλήματος ενώ είναι διάσημη και έξω από την Πορτογαλία, όπως για παράδειγμα στην Βραζιλία λόγω των ποδοσφαιρικών ακαδημιών που διαθέτει εκεί.
Επιτροπή των Εννέα

Η Επιτροπή των Εννέα ήταν μια ομάδα πολιτειακών ηγετών στη Βιρτζίνια, μετά τον Αμερικανικό Εμφύλιο Πόλεμο, οι οποίοι ενορχήστρωσαν τον πολιτικό μηχανισμό ώστε η Παλαιά Κτήση να μπορέσει να γίνει πάλι δεκτή στην Ένωση.

Με ηγέτη τον Αλεξάντερ Χ. Χ. Στιούαρτ, έναν πρώην αξιωματούχο της Προεδρικής Κυβέρνησης των ΗΠΑ, η ομάδα των μετριοπαθών Συντηρητικών έπεισε την ομοσπονδιακή κυβέρνηση να επιτρέψει στους κατοίκους της Βιρτζίνια να ψηφίσουν σχετικά με μία εναλλακτική σύνταξη ενός νέου πολιτειακού σντάγματος το οποίο δεν αποστερούσε τα πολιτικά δικαιώματα πολλών λευκών της Βιρτζίνια υπό τους Νόμους της Ανασυγκρότησης. Αφότου το σύνταγμα πέρασε, το Κογκρέσο των Ηνωμένων Πολιτειών επέτρεψε την επανεισδοχή της πολιτείας στην Ένωση στις 26 Ιανουαρίου 1870.
Τζον Τζορτζ Μπαρθόλομιου

Ο Τζον Τζορτζ Μπαρθόλομιου ("John George Bartholomew" FRSE, 22 Μαρτίου 1860 - 14 Απριλίου 1920) ήταν Βρετανός χαρτογράφος και γεωγράφος. Ως κάτοχος ενός βασιλικού εντάλματος, χρησιμοποιούσε τον τίτλο «Χαρτογράφος του Βασιλιά», για αυτό τον λόγο ήταν γνωστός και ως «Πρίγκηπας της Χαρτογραφίας».

Η μεγαλύτερη συνεισφορά του Μπαρθόλομιου αναμφισβήτητα ήταν η ονομασία της ηπείρου της Ανταρκτικής, η οποία μέχρι την χρήση του όρου το 1890 εν γένει αγνοούνταν λόγω της έλλειψης πόρων και του σκληρού κλίματός της.
Μαχάμεντ Λόουαλ

Ο Αντεκάνλ Μαχάμεντ Λόουαλ (γεν. 11 Ιανουαρίου 1981) γνωστός και ως "Κινγκ Μο", είναι Αμερικάνος αθλητής των Μεικτών Πολεμικών Τεχνών και επαγγελματίας παλαιστής.

Αυτή τη στιγμή έχει συμβόλαιο με το Bellator Fighting Championships ως αθλητής Μεικτών Πολεμικών Τεχνών και με το TNA Wrestling ως παλαιστής.
Ούγκο Τσερλέτι

O Ούγκο Τσερλέτι (ιταλ: Ugo Cerletti) (Κονελιάνο, 26 Σεπτεμβρίου 1877 - Ρώμη, 25 Ιουλίου 1963) υπήρξε ένας Ιταλός ψυχίατρος, νευρολόγος και καθηγητής της Ιατρικής. Μαζί με τον Λούτσιο Μπίνι, επινόησαν την ηλεκτροσπασμοθεραπεία, γνωστή και ως "ηλεκτροσόκ", το 1937, και η πρώτη εφαρμογή της έλαβε χώρα τον Απρίλιο του 1938 και αποτέλεσε σταθμό στην ιστορία της ψυχιατρικής επιστήμης.
Άμποτ και Κοστέλο

Οι Άμποτ και Κοστέλο (Abbott and Costello) ήταν κλασικό ντουέτο Αμερικανών κωμικών ηθοποιών που ξεκινώντας από επιθεωρήσεις και ραδιοφωνικές εκπομπές αναδείχθηκαν εξαίρετοι ηθοποιοί του κινηματογράφου στον Β' Π.Π. και μετά. Φέρονταν με τα ονόματα Μπαντ Άμποτ και Λου Κοστέλο. Τα πραγματικά τους ονόματα ήταν, του μεν πρώτου, Ουίλιαμ Άμποτ (1895-1974), του δε δεύτερου Λούις Κριστίλο (1906-1959). Και οι δύο είχαν γεννηθεί στο Νιού Τζέρσεϊ, των ΗΠΑ.
Κουρίλες

Οι Κουρίλες ή Κουρίλες νήσοι (ρώσικα: Кури́льские острова́ Κουρίλσκιε Οστροβά, ιαπωνικά: 千島列島 Τσισίμα Ρέτο) είναι νησιωτικό αρχιπέλαγος στη βορειοανατολική Ασία. Εκτείνονται σε μήκος 1.200 περίπου χιλιομέτρων, από το Χοκκάιντο της Ιαπωνίας μέχρι την χερσόνησο Καμτσάτκα της Σιβηρίας και χωρίζουν την Οχοτσκική θάλασσα από τον βόρειο Ειρηνικό. Αποτελείται από συνολικά 56 ηφαιστειογενή νησιά με αρκετές μικρότερες βραχονησίδες. Ανήκουν στην περιφέρεια Σαχαλίνης.

Τα κυριότερα νησιά των Κουρίλων νήσων, ανά έκταση, είναι:

Όλα τα νησιά βρίσκονται στην δικαιοδοσία της Ρωσίας, όμως η Ιαπωνία διεκδικεί τα τέσσερα νοτιότερα, τα Ιτουρούπ, Κουνασίρ, Σικοτάν καθώς και τις νησίδες Χαμπομάι, τα οποία έχουν οδηγήσει στην διαμάχη των Κουρίλων. Τα τέσσερα αυτά νησιά προσαρτήθηκαν από τον στρατό της τότε Σοβιετικής Ένωσης στο τέλος του δεύτερου Παγκοσμίου Πολέμου.

Οι Κουρίλες διαθέτουν άφθονους φυσικούς πόρους, στους οποίους συμπεριλαμβάνονται μεγάλα και πλούσια αλιευτικά πεδία, πετρέλαιο και ορυκτά (σιδηροπυρίτης, θείο και πολυμεταλλικά μεταλλεύματα). Η αλιεία είναι σήμερα η κύρια πηγή εισοδήματος για το αρχιπέλαγος.
Άγρυπνος στο Σιάτλ

Άγρυπνος στο Σιάτλ (αγγλικά: "Sleepless in Seattle") είναι αμερικανική κινηματογραφική ταινία, αισθηματική κομεντί παραγωγής 1993. Τη σκηνοθεσία ανέλαβε η Νόρα Έφρον και το σενάριο έγραψε η ίδια μαζί με τους Ντέιβιντ Σ. Γουόρντ και Τζεφ Αρτς. Πρωταγωνιστούν οι Τομ Χανκς και Μεγκ Ράιαν. Ο Σαμ έχασε πρόσφατα τη σύζυγό του και ο γιος του, ο Τζόνα, ανυπομονεί ο πατέρας του να βρει μια νέα συντροφιά. Ένα βράδυ μιλάει κρυφά σε μια ραδιοφωνική εκπομπή για τον πατέρα του, με αποτέλεσμα πολλές γυναίκες σε όλη την Αμερική να συγκινηθούν και να καταφτάνουν στο σπίτι τους στο Σιάτλ. Μία από αυτές τις γυναίκες είναι η Άνι, η οποία αν και αρραβωνιασμένη, κάτι την προκαλεί να γνωρίσει τον Σαμ.

Το "Άγρυπνος στο Σιάτλ" είναι εμπνευσμένο από την ταινία "Μεγάλε μου Έρωτα" (An Affair to Remember, 1957) και αποσπάσματα από αυτήν χρησιμοπιήθηκαν σε σημαντικές σκηνές της ταινίας. Η συνάντηση των δύο πρωταγωνιστών στο φινάλε της ταινίας στο Εμπάιρ Στέιτ Μπίλντινγκ αποτελεί αναφορά στη συνάντηση των Κάρι Γκραντ και Ντέμπορα Κερ στο "Μεγάλε μου Έρωτα" η οποία δεν πραγματοποιείται εξαιτίας ενός τροχαίου ατυχήματος που συνέβη στο χαρακτήρα της Κερ.

Η ταινία κυκλοφόρησε στους κινηματογράφους στις 25 Ιουνίου 1993. Απέσπασε θετικά σχόλια από τους κριτικούς και έγινε μεγάλη εισπρακτική επιτυχία, συγκεντρώνοντας 227,7 εκατομμύρια δολάρια παγκοσμίως. Έλαβε δύο υποψηφιότητες για Όσκαρ στις κατηγορίες Πρωτότυπου Σεναρίου και Τραγουδιού και τρεις για Χρυσή Σφαίρα.
Η Εκδίκηση της Ξανθιάς

Η Εκδίκηση της Ξανθιάς (αγγλικά: "Legally Blonde") είναι αμερικανική κωμωδία παραγωγής 2001, σε σκηνοθεσία Ρόμπερτ Λούκετιτς. Το σενάριο έγραψαν οι Κάρεν ΜακΚάλα Λατζ και Κίρστεν Σμιθ και είναι βασισμένο στο ομότιτλο μυθιστόρημα της Αμάντα Μπράουν. Πρωταγωνιστεί η Ρις Γουίδερσπουν στο ρόλο της Ελ Γουντς, μιας κοπέλας που δίνει μάχη να κερδίσει πίσω το πρώην αγόρι της πηγαίνοντας την ίδια νομική σχολή με αυτόν. Επίσης συμμετέχουν οι Λουκ Γουίλσον, Σέλμα Μπλερ, Μάθιου Ντέιβις, Βίκτορ Γκάρμπερ, Τζένιφερ Κούλιτζ, Χόλαντ Τέιλορ και Άλι Λάρτερ.

Η ταινία κυκλοφόρησε στους κινηματογράφους στις 13 Ιουλίου 2001 και απέσπασε κυρίως θετικά σχόλια από τους κριτικούς, με τους περισσότερους να επαινούν την ερμηνεία της Γουίδερσπουν. Με προϋπολογισμό 18.000.000 δολάρια, κατάφερε να γίνει μεγάλη εισπρακτική επιτυχία αποφέροντας 141,7 εκατομμύρια δολάρια παγκοσμίως. Έλαβε δύο υποψηφιότητες για Χρυσή Σφαίρα στις κατηγορίες Καλύτερης Ταινίας - Κωμωδία/Μιούζικαλ και Α' Γυναικείου Ρόλου - Κωμωδία/Μιούζικαλ για την ερμηνεία της Γουίδερσπουν.

Η καλλιτεχνική και εμπορική επιτυχία της ταινίας οδήγησαν σε μια συνέχεια με τον τίτλο "Η Εκδίκηση της Ξανθιάς 2" (Legally Blonde 2: Red, White & Blonde), η οποία κυκλοφόρησε το 2003 με τη Γουίδερσπουν να επαναλαμβάνει το ρόλο της. Το 2009 κυκλοφόρησε απευθείας στο βίντεο ένα spin-off με τον τίτλο "Η Εκδίκηση των Ξανθών" (Legally Blondes) σε παραγωγή της Γουίδερσπουν.
Τόνι Κολέτ

Η Τόνι Κολέτ ("Toni Collette", 1 Νοεμβρίου 1972) είναι Αυστραλή ηθοποιός και μουσικός. Είναι γνωστή για την υποκριτική της πορεία στο θέατρο, στην τηλεόραση και στον κινηματογράφο, καθώς και για τη δευτερεύουσα καριέρα της ως βασική τραγουδίστρια του συγκροτήματος Toni Collette & the Finish.

Η υποκριτική καριέρα της Κολέτ ξεκίνησε στις αρχές της δεκαετίας του 1990 με κωμικούς ρόλους σε ταινίες όπως οι:"Spotswood" (1992) και "Muriel's Wedding" (1994), για τον οποίο ήταν προτεινόμενη για Χρυσή Σφαίρα Καλύτερης Ηθοποιού. Μετά από τις εμφανίσεις της στις ταινίες: "Emma" (1996) και "The Boys" (1998), η Κολέτ έλαβε διεθνή αναγνώριση όντας προτεινόμενη για Όσκαρ για την ερμηνεία της ως Λιν Σορ στην ταινία "Η Έκτη Αίσθηση (The Sixth Sense)" το 1999. Έχει εμφανιστεί σε θρίλερ όπως τα: "Shaft" (2000) και "Changing Lanes" (2002) και σε ανεξάρτητες κωμικές ταινίες όπως οι: "About a Boy" (2002), "Connie and Carla" (2004), "In Her Shoes" (2005) και "Little Miss Sunshine" (2006).

Το 2009, ξεκίνησε να υποδύεται τη βασική χαρακτήρα στην τηλεοπτική σειρά "United States of Tara", για την οποία κέρδισε ένα Primetime Emmy Award και μια Χρυσή Σφαίρα Καλύτερης Ηθοποιού το 2010.
Τζόρτζο Μπάστα

Ο Τζόρτζο Μπάστα, Κόμης του Χουστ ("Giorgio Basta", 30 Ιανουαρίου 1544 – 20 Νοεμβρίου 1607) ήταν Ιταλός στρατηγός Αρβανίτικης καταγωγής, ο οποίος προσέφερε τις υπηρεσίες του στον Αυτοκράτορα Ροδόλφο Β΄ της Αγίας Ρωμαϊκής Αυτοκρατορίας, αναλαμβάνοντας την διοίκηση των δυνάμεων των Αψβούργων στην διάρκεια του Μακρού Πολέμου κατά την περίοδο 1591-1606 και αργότερα την διοίκηση της Τρανσυλβανίας ως Βασάλος του Αυτοκράτορα με στόχο την επαναφορά του Καθολικισμού ως επικρατέστερης θρησκείας στην Τρανσυλβανία.
Ανδρέας Αναστασίου

Ο Ανδρέας Αναστασίου (Λάρνακα, 12 Μαΐου 1992) είναι Ελληνοκύπριος συνθέτης. Προέρχεται από μουσική οικογένεια, καθώς ο πατέρας του είναι επίσης μουσικός. Παρακολούθησε μαθήματα πιάνου και θεωρίας. Σε ηλικία 13 χρόνων κέρδισε το πρώτο του βραβείο στον Παγκόσμιο Διαγωνισμό Σύνθεσης στην κατηγορία για νεαρούς συνθέτες με το τραγούδι "Hand in hand" (Από χέρι σε χέρι). 

Σε ηλικία 18 χρονών, στις 20 Ιανουαρίου 2011 ανακοινώθηκε από το Ραδιοφωνικό Ίδρυμα Κύπρου ότι το τραγούδι του με τίτλο "Σαν Άγγελος Σ' Αγάπησα" σε μουσική δική του και στίχους του Μιχάλη Αντωνίου θα εκπροσωπήσει την Κύπρο στον 56ο Διαγωνισμό Τραγουδιού της Γιουροβίζιον. Το τραγούδι είχε ερμηνεύσει ο Χρίστος Μυλόρδος. Το τραγούδι κατέλαβε την 18η θέση με 16 βαθμούς. 

Τον Αύγουστο του 2011 μετά και την επίσημη ανακοίνωση του ΡΙΚ ότι την Κύπρο θα εκπροσωπήσει η νεαρή Κύπρια τραγουδίστρια Ήβη Αδάμου, του προτάθηκε να παρουσιάσει τις δικές του προτάσεις. Επίσης για τον 57ο Διαγωνισμό Τραγουδιού της Γιουροβίζιον συμμετείχε σε 2 εθνικούς τελικούς της Μολδαβίας και της Λιθουανίας. Στη Μολδαβία συμμετείχε με το τραγούδι "I am with you now" σε στίχους του Alexandru Busa που ερμήνευσε ο γνωστός Μολδαβός καλλιτέχνης El Radu και στην Λιθουανία αντίστοιχα το τραγούδι "Superman" σε στίχους του Έλληνα συνθέτη Γιώργου Καλπακίδη. 

Επίσης συμμετείχε στην ομάδα παραγωγής των δυο παγκόσμιων φεστιβάλ τραγουδιού Golden Melody που έγιναν στην Κύπρο το 2010 και 2011.
Βασίλειος Δούρας

Ο Βασίλειος Δούρας ήταν Έλληνας αρχιτέκτονας (1904, Βόλος - 1981).
Σούφγιαν Στίβενς

Ο Σούφγιαν Στίβενς (αγγλικά: "Sufjan Stevens", 1 Ιουλίου 1975), είναι Αμερικανός τραγουδιστής, συνθέτης, στιχουργός και μουσικός. Ο Στίβενς κυκλοφόρησε το πρώτο του άλμπουμ με τίτλο "A Sun Came" το 1999 στη δισκογραφική εταιρεία Asthmatic Kitty, την οποία συν-ίδρυσε με το θετό πατέρα του. Είναι ευρύτερα γνωστός για το άλμπουμ του "Illinois", το οποίο κυκλοφόρησε το 2005 και έφτασε στο νούμερο ένα στο τσαρτς Top Heatseekers του Billboard, και για το τραγούδι του, "Chicago".

Ο Στίβενς χρησιμοποιεί διάφορα μουσικά όργανα και πολλές φορές παίζει ο ίδιος πολλά από αυτά στις ηχογραφήσεις. Αν και έχει επανειλημμένα δηλώσει την επιθυμία του να διαχωρίζει τις θρησκευτικές του πεποιθήσεις από τη μουσική του, οι στίχοι του Στίβενς εμπνέονται σε μεγάλο βαθμό από τα κείμενα της Αγίας Γραφής, με αποτέλεσμα συχνά να ενσωματώνει πνευματικά νοήματα στα τραγούδια του.
Νησιώτικα

Νησιώτικα ή αλλιώς Νησιώτικος Χορός, είναι το είδος της μουσικής και όνομα της κατηγορίας των τραγουδιών και των χορών των Ελληνικών Νησιών, που παίζονται από ομογενείς και είναι διαδεδομένα σήμερα, μεσω της Ελληνικής Μουσικής, σε όλη την Ελλάδα, την Κύπρο, την Αυστραλία, την Αμερική και αλλού.

Το Αιγαίο έχει μια γνωστή παράδοση λαϊκών χορών, η οποία προέρχεται από τους χορούς της Αρχαίας Ελλάδας, όπως: ο συρτός, ο καλαματιανός, η σούστα, ο μπάλος, ο ικαριώτικος, ο πεντοζάλης και άλλοι. Τη νησιώτικη μουσική τη συναντούμε στα σημερινά τραγούδια. Η λύρα είναι το πιο γνωστό όργανο λαϊκής τέχνης στα νησιώτικα καθώς και άλλα, όπως το λαούτο, το βιολί, το μπουζούκι, η ασκομαντούρα με ελληνικά χαρακτηριστικά που ποικίλλουν.

Τα νησιώτικα συναντούνται στην παραδοσιακή μουσική σε πολλά μουσικά είδη χορών, κυρίως στα Νησιά του Αιγαίου, όπως στους Νησιώτικους Συρτούς, τη Λαϊκή Μουσική, τις Μαντινάδες, ενώ υπάρχουν και εξέχοντα στοιχεία του χορού, μέσω της Κρητικής μουσικής.
Φάρουμ

μικρογραφία|δεξιά|Εκκλησία στο Φάρουμ

Το Φάρουμ είναι πόλη στα βορειοανατολικά του νησιού της Ζηλανδίας στην ανατολική Δανία, 20 χλμ. βορειοδυτικά της Κοπεγχάγης. Η πόλη έχει πληθυσμό 20.199 κατοίκων το 2021 και είναι μέρος της δήμου Furesø. Μέχρι το 2006, αποτελούσε τον δήμο Φάρουμ.
ΦΚ Νόρντζελαντ

Η ΦΚ Νόρντζελαντ (δανικά: Football Club Nordsjælland ή FC Nordsjælland) είναι επαγγελματική ποδοσφαιρική ομάδα από την πόλη Φάρουμ της Δανίας. Αγωνίζεται στο γήπεδο Φάρουμ Παρκ, το οποίο έχει χωρητικότητα 10.100 θεατών. Ιδρύθηκε ως "Farum Boldklub" από τη συγχώνευση των δύο ποδοσφαιρικών ομάδων της πόλης, "Farum IK" και "Stavnsholt BK" το 1991. Ο σύλλογος άλλαξε το όνομά του σε "ΦΚ Νόρντζελαντ" το 2003. 

Η Νόρντζελαντ αγωνίζεται στη Σούπερ Λίγκα Δανίας, έχοντας κάνει πέντε εμφανίσεις στην Ευρώπη, στο πλαίσιο τόσο του παλαιού Κυπέλλου ΟΥΕΦΑ την περίοδο 2003-04, 2008-09 όσο και του ΟΥΕΦΑ Γιουρόπα Λιγκ τις περιόδους 2010-11 και 2011-12. Το 2010 κατέκτησαν το πρώτο τρόπαιό τους, το Κύπελλο Δανίας και το υπερασπίστηκαν και την επόμενη χρονιά, κερδίζοντας πάλι τη Μίντιλαντ στον τελικό. Η μεγαλύτερη επιτυχία τους είναι η κατάκτηση της Σούπερ Λίγκας Δανίας τον Μάιο του 2012 και η συμμετοχή στο ΟΥΕΦΑ Τσάμπιονς Λιγκ 2012-13.
Ισμαήλ Κεμάλ

Ο Ισμαήλ Κεμάλ Μπέι Βλόρα (, 1844 – 1919), παλαιότερα Ισμαήλ Χακκί Μπέι Βλόρα (), υπήρξε ο ιδρυτής του αλβανικού κράτους και ο πρώτος πρωθυπουργός της Αλβανίας. Γεννήθηκε στις 16 Ιανουαρίου 1844 στον Αυλώνα, γένος της οικογένειας Βλόρα στη νότια Αλβανία (). Ήταν γιος του Μαχμούντ Μπέι Βλόρα () και της Χεντιτζέ χανούμ Λιμποχόβες (). Πέθανε στην Ιταλία στις 24 Ιανουαρίου το 1919. Ο Ισμαήλ Κεμάλ ήταν ο πρώτος που υπέγραψε την Διακήρυξη της Ανεξαρτησίας της Αλβανίας ().
Μαρία του Λεόν Μπέγιο και Ντελγάδο

Η Μαρία του Λεόν Μπέγιο και Ντελγάδο (Ισπανική γλώσσα: "María de León Bello y Delgado". 23 Μαρτίου 1643, Ελ Σαουθάλ, Τενερίφη - 15 Φεβρουαρίου 1731, Σαν Κριστόμπαλ ντε Λα Λαγούνα, Τενερίφη) ήταν καθολική μοναχή και μυστικιστής που ανήκε στο Τάγμα Δομινικανών.
Πολιτειακή Συνέλευση της Καλιφόρνια

Η Πολιτειακή Συνέλευση της Καλιφόρνια είναι η κάτω βουλή του Πολιτειακού Νομοθετικού Σώματος της Καλιφόρνια. Υπάρχουν 80 μέλη στη Συνέλευση, εκπροσωπώντας έκαστος έναν περίπου ίσο αριθμό πολιτών, με έκαστη περιφέρεια να έχει πληθυσμό τουλάχιστον 420.000. Λόγω του μεγάλου πληθυσμού της πολιτείας και του σχετικά μικρού νομοθετικού σώματος, η Συνέλευση έχει την μεγαλύτερη αναλογία πληθυσμού ανά αντιπρόσωπο από κάθε πολιτειακή κάτω βουλή και είναι δεύτερη ανάμεσα στις νομοθετικές κάτω βουλές που υπάρχουν στις Ηνωμένες Πολιτείες· μόνο η ομοσπονδιακή Βουλή των Αντιπροσώπων των ΗΠΑ έχει μεγαλύτερη αναλογία. Μετά από μια λαϊκή νομοθετική πρωτοβουλία το 1990, τα μέλη της Συνέλευσης περιορίζονται από όρια θητείας, υποχρεωμένα να υπηρετούν μέχρι τρες διετείς θητείες (έξι έτη), αν και το πέρασμα μιας πρόσφατης πρωτοβουλίας δίνει στα μέλη την επιλογή να υπηρετήσουν 6 θητείες στη Συνέλευση.

Η Συνέλευση συνέρχεται στο Πολιτειακό Καπιτώλιο της Καλιφόρνια στο Σακραμέντο.
Μπαντ Άμποτ

Ο Ουίλιαμ Άμποτ ("William Alexander Abbott", 2 Οκτωβρίου 1897 - 24 Απριλίου 1974) ήταν Αμερικανός κωμικός ηθοποιός του κινηματογράφου και της τηλεόρασης, που καθιερώθηκε περισσότερο γνωστός ως Μπαντ Άμποτ (= Ο κακός Άμποτ).
Τάσσιλο φον Σέφφερ

Ο Τάσσιλο φον Σέφφερ (γερμ. "Thassilo von Scheffer", 1873-1951) υπήρξε Γερμανός ποιητής και μεταφραστής κλασικών έργων. Σε παλαιότερες ελληνικές μεταφράσεις αναφέρεται ως "Θάσσιλος Φον Σάιφερ".
Δανικό Κοινωνικό Φιλελεύθερο Κόμμα

Το Δανικό Κοινωνικό Φιλελεύθερο Κόμμα (δαν. "Radikale Venstre, "κυριολεκτικά "Ριζοσπαστική Αριστερά") είναι ένα κεντρώο σοσιαλφιλελεύθερο πολιτικό κόμμα στη Δανία. Είναι μέλος της Φιλελεύθερης Διεθνούς και της Συμμαχίας Φιλελευθέρων και Δημοκρατών για την Ευρώπη.
Βασίλης Μπορμπόκης

Ο Βασίλης Μπορμπόκης (Σέρρες, 10 Φεβρουαρίου 1969) είναι Έλληνας παλαίμαχος διεθνής ποδοσφαιριστής και νυν προπονητής, ο οποίος αγωνίστηκε στην Ελλάδα και στην Αγγλία κατά τη διάρκεια των δεκαετιών του 1990 και 2000, κυρίως ως αμυντικός. Είναι ο μικρότερος αδερφός του επίσης παλαίμαχου διεθνούς ποδοσφαιριστή Στέφανου Μπορμπόκη.
Εμίλιο Ντε Μπόνο

Ο Εμίλιο Ντε Μπόνο ("Emilio De Bono", 19 Μαρτίου 1866 - 11 Ιανουαρίου 1944) ήταν Ιταλός στρατάρχης και υπουργός κατά τη διάρκεια του Β΄ Παγκοσμίου Πολέμου, μέλος του Μεγάλου Φασιστικού Συμβουλίου και διοικητής της φασιστικής πολιτοφυλακής, Ο ντε Μπόνο είχε λάβει μέρος στον Ιταλοτουρκικό πόλεμο, στον Α΄ Παγκόσμιο Πόλεμο και στον πόλεμο της Αβησσυνίας.
Πέδρο ντε Μπετανκούρ

Ο Πέδρο ντε Μπετανκούρ ή κατά πλήρες όνομα "Πέδρο ντε Σαν Χοσέ Μπετανκούρ" (ισπανικά: "Pedro de San José Betancur", 21 Μαρτίου 1626 - 25 Απριλίου 1667) ήταν Ισπανός ιεραπόστολος που ανακηρύχθηκε άγιος της Καθολικής Εκκλησίας.
Ντιντιέ Ολέ-Νικόλ

Ο Ντιντιέ Ολέ-Νικόλ (γεννημένος στις 2 Σεπτεμβρίου 1961 στο Μπελέ της Αιν) είναι Γάλλος πρώην ποδοσφαιριιστής και νυν προπονητής. Αυτό τον καιρό εργάζεται στην ΦΚ Ρουέν.
Κάλτσιο Κατάνια

Η Κάλτσιο Κατάνια (Calcio Catania) είναι Ιταλική ποδοσφαιρική ομάδα που ιδρύθηκε το 1908 και εδρεύει στην Κατάνια της Σικελίας. Έχει περάσει μεγάλο μέρος της ιστορίας της στην Σέριε Β, κερδίζοντας την άνοδο στην κορυφή του πρωταθλήματος Ιταλίας Σέριε Α πέντε φορές. Επί του παρόντος αγωνίζεται στη Σέριε Α και η υψηλότερη θέση που έφτασε ποτέ είναι 8η, δύο φορές, κατά τη διάρκεια της δεκαετίας του 1960. Η μεγαλύτερη επιτυχία της ομάδας είναι η συμμετοχή στον τελικό του Κυπέλλου Άλπεων το 1964.
Κωνσταντίνα Κούνεβα

Η Κωνσταντίνα Κούνεβα (Βουλγαρικά: Костадинка Кунева) (Σιλίστρα, 28 Σεπτεμβρίου 1964) είναι συνδικαλίστρια στον χώρο των καθαριστριών και πρώην ευρωβουλευτής.
Λουντοβίκ Γκοτέν

Ο Λουντοβίκ Γκοτέν(γεννημένος στις 5 Ιουλίου 1985 στις Αμπίμ), είναι ένας Γάλλος ποδοσφαιριστής από την Γουαδελούπη, ο οποίος αγωνίζεται ως επιθετικός με την ΚΣ Μουλιέν και την Εθνική Γουαδελούπης.
Αντώνης Αρέστη

Ο Αντώνης Αρέστη (15 Φεβρουαρίου 1983) είναι Κύπριος αθλητής του στίβου, που αναδείχθηκε παραολυμπιονίκης στο Πεκίνο τον Σεπτέμβριο του 2008, κατακτώντας δύο αργυρά μετάλλια στα 200 μέτρα ανδρών στην κατηγορία Τ46 και στα 400 μέτρα ανδρών στην ίδια κατηγορία.
Κιέβο Βερόνα

Η Κιέβο Βερόνα (ιταλικά: "Associazione Calcio Chievo Verona") πιο συχνά αποκαλούμενη ως Κιέβο, είναι επαγγελματικός Ιταλικός ποδοσφαιρικός σύλλογος που εδρεύει στο Κιέβο, ένα προάστιο 2.800 κατοίκων της πόλης της Βερόνα και χρησιμοποιεί το Στάντιο Μαρκ'Αντόνιο Μπεντεγόντι, χωρητικότητας 38.402 θέσεων, που μοιράζεται με την ποδοσφαιρική αντίπαλο της από την ίδια πόλη Ελλάς Βερόνα. 

Ιδρύθηκε το 1929 και έχει αγωνιστεί τα περισσότερα χρόνια στις μικρές κατηγορίες της Ιταλίας. Το 1994 ανέβηκε στη Σέριε Β και το 2001 για πρώτη φορά στην Σέριε Α. Από τότε αγωνίζεται σταθερά στην μεγάλη κατηγόρια έχοντας υποβιβαστεί μόνο μια φορά, το 2007 στη Σέριε Β. Επίσης έχει κάνει τρεις ευρωπαϊκές εμφανίσεις, δυο στο κύπελλο ΟΥΕΦΑ και μια φορά στο Τσάμπιονς Λιγκ όπου αποκλείστηκε στα προκριματικά.

Τα επίσημα χρώματα της Κιέβο είναι το κίτρινο και το μπλε. Το παρατσούκλια της ομάδας είναι: "Gialloblu", "Mussi Volanti" και "Ceo".
Ζήσης Βράκας

Ο Ζήσης Βράκας, ήταν σημαντικός Έλληνας Μακεδονομάχος οπλαρχηγός από το Περιβόλι Γρεβενών.
Μασιέλ Λίνο

O Ντορβαλίνο Άλβες Μασιέλ, περισσότερο γνωστός ως Μασιέλ Λίνο, γεννημένος την 1η Ιουνίου 1977 στο Σάο Πάολο, είναι Βραζιλιάνος ποδοσφαιριστής. Αγωνιζόταν ως πλάγιος αμυντικός στην αριστερή πτέρυγα στον ΠΑΟΚ.
ΣΤ΄ Βενετοτουρκικός Πόλεμος

Ο ΣΤ΄ Βενετοτουρκικός Πόλεμος ή Πόλεμος του Μοριά ήταν πόλεμος που διεξήχθη ανάμεσα στους Βενετούς και του Οθωμανούς από το 1684 έως το 1699. Οι στρατιωτικές επιχειρήσεις του πολέμου πραγματοποιήθηκαν στη Δαλματία, στο Αιγαίο άλλα κυρίως στην Πελοπόννησο όπου έλαβε χώρα μεγάλη εκστρατεία των Βενετών. Ο πόλεμος κηρύχθηκε σε περίοδο που οι Οθωμανοί ήταν απασχολημένοι σε πόλεμο εναντίον της Αυστρίας των Αψβούργων. Στο τέλος του πολέμου οι Βενετοί επέκτειναν τα εδάφη τους έναντι της Οθωμανικής Αυτοκρατορίας, προσαρτώντας την Πελοπόννησο. Η διάρκεια της Βενετικής κυριαρχίας στην Πελοπόννησο υπήρξε μικρή καθώς το 1715 οι Οθωμανοί ανέκτησαν τα εδάφη τους.
Αυτοκρατορία των Μαουρύα

Η Αυτοκρατορία των Μαουρύα, ή Μαουρϋάνων, ή Μαουρϋανή (Μωρύα στη γλώσσα Χίντι), ήταν η πρώτη μεγάλη γηγενής αυτοκρατορία στην αρχαία Ινδία, κατά την περίοδο 321 π.Χ. - 185 π.Χ., παίρνοντας το όνομά της από την ομώνυμη δυναστεία. Πρόκειται για σπουδαία ιστορική περίοδο της Ινδίας που ακολούθησε μετά την εισβολή του Δαρείου Γ΄ και μετέπειτα του Μεγάλου Αλεξάνδρου, που είχαν συμπεριλάβει τμήματα της ινδικής χερσονήσου στις αυτοκρατορίες τους.
Μητροπολίτης Νικοπόλεως και Πρεβέζης Χρυσόστομος

Ο Μητροπολίτης Νικοπόλεως και Πρεβέζης Χρυσόστομος Τσιρίγκας γεννήθηκε στην Αθήνα το 1957.
Ίλιουντ Ουίλιαμς

Ο Ίλιουντ Ουίλιαμς (Eliud Thaddeus Williams γενν. στις 21 Αυγούστου 1948) είναι πολιτικός από τη Δομινίκα, που υπηρέτησε ως ο 7ος Πρόεδρος της Δομινίκας από το Σεπτέμβριο του 2012 ως τις 2 Οκτωβρίου 2013.
Αγώνες Πείνας

Αγώνες Πείνας (αγγλικά:"The Hunger Games") είναι ο τίτλος μυθιστορήματος επιστημονικής φαντασίας του 2008 της Αμερικανίδας συγγραφέως Σουζάν Κόλινς. Η αφήγηση είναι γραμμένη σε πρώτο πρόσωπο και ακολουθεί τη δεκαεξάχρονη Κάτνις Έβερντιν, η οποία ζει στη δυστοπική μετα-αποκαλυπτική χώρα της Πάνεμ στη Βόρεια Αμερική. Η Κάπιτολ, η εξαιρετικά προηγμένη μητρόπολη, ασκεί πολιτικό έλεγχο στην υπόλοιπη χώρα. Οι Αγώνες Πείνας είναι ένα ετήσιο γεγονός κατά το οποίο ένα αγόρι και ένα κορίτσι ηλικίας 12-18 από κάθε μια από τις δώδεκα περιοχές που περιβάλλουν την Κάπιτολ επιλέγονται με κλήρωση για να διαγωνιστούν σε μια τηλεοπτική μάχη μέχρι θανάτου.

Το βιβλίο έλαβε κυρίως θετικά σχόλια από σημαντικούς κριτικούς και συγγραφείς. Η πλοκή και η ανάπτυξη των χαρακτήρων έλαβαν επαίνους, αν και μερικοί κριτικοί έχουν παρατηρήσει ομοιότητες μεταξύ του βιβλίου της Κόλινς και του Ιαπωνικού μυθιστορήματος του 1999, "Battle Royale". H Κόλινς για τη συγγραφή του βιβλίου, βασίστηκε στην ελληνική μυθολογία, στις ρωμαϊκές μονομαχίες και στα σύγχρονα τηλεοπτικά ριάλιτι για θεματικό περιεχόμενο. Το μυθιστόρημα κέρδισε πολλά βραβεία, συμπεριλαμβανομένου του Μεταλλίου του Νεαρού Αναγνώστη της Καλιφόρνια (California Young Reader Medal) και ονομάστηκε ένα από τα «Καλύτερα Βιβλία της Χρονιάς» από το περιοδικό "Publishers Weekly" για το 2008.

Οι "Αγώνες Πείνας" εκδόθηκαν για πρώτη φορά με σκληρό εξώφυλλο που επιμελήθηκε ο Τιμ Ο' Μπράιεν στις 14 Σεπτεμβρίου 2008 από τον εκδοτικό οίκο Scholastic. Από τότε έχει κυκλοφορήσει και με μαλακό εξώφυλλο, καθώς επίσης και υπό μορφή audiobook και ηλεκτρονικού βιβλίου. Μετά από την αρχική εκτύπωση 200.000 αντιτύπων, το βιβλίο είχε πουλήσει 800.000 αντίτυπα μέχρι τον Φεβρουάριο του 2010. Από τη στιγμή της κυκλοφορίας τους, οι "Αγώνες Πείνας" έχουν μεταφραστεί σε 26 γλώσσες και τα εκδοτικά δικαιώματα έχουν πουληθεί σε 38 χώρες. Το μυθιστόρημα είναι το πρώτο στην τριλογία της σειράς βιβλίων των "Αγώνων Πείνας" και προηγείται των "Φωτιά" (2009) και "Κοτσυφόκισσα" (2010). Μια ομώνυμη ταινία βασισμένη στο βιβλίο κυκλοφόρησε το 2012.
Χοσέ ντε Αντσιέτα

Ο Χοσέ ντε Αντσιέτα ("José de Anchieta", Σαν Κριστόμπαλ ντε Λα Λαγούνα, Τενερίφη, 19 Μαρτίου 1534 - Ρεριτίμπα, Βραζιλία, 9 Ιουνίου 1597) ήταν Ισπανός Ιησουίτης ιεραπόστολος στη Βραζιλία που ανακηρύχθηκε άγιος από την Καθολική Εκκλησία.

Γεννήθηκε στην Τενερίφη (Κανάρια Νησιά) και φοίτησε στο Πανεπιστήμιο της Κοΐμπρα, στην Πορτογαλία, το 1548. Στη συνέχεια εισήλθε στην Κοινωνία της Αδελφότητας του Ιησού και στάλθηκε ως ιεραπόστολος στη Βραζιλία, όπου και πέθανε το 1597. Ήταν ο ιδρυτής της πόλης του Σάο Πάολο και ένας από τους ιδρυτές της πόλης του Ρίο ντε Τζανέιρο.

Αγιοποιήθηκε από τον Πάπα Ιωάννη Παύλο ΙΙ, το 1980, σε μια επίσημη τελετή στη Βασιλική του Αγίου Πέτρου στο Βατικανό. Λόγω της αφοσίωσής του και της επιτυχημένης ευαγγελικής ιεραποστολής του στη Βραζιλία, αποκλήθηκε «"Απόστολος της Βραζιλίας»", καθώς επίσης και «"Μακάριος Πατέρας Χοσέ ντε Αντσιέτα»". Ο Χοσέ ντε Αντσιέτα τυποποίησε την ιθαγενή γλώσσα Τουπί, (Tupí), γράφοντας την πρώτη γραμματική της γλώσσας "«Arte de gramática da língua mais usada na costa do Brasil»" 1595.

Αγιοποιήθηκε ξανά στις 3 Απριλίου 2014 από τον Πάπα Φραγκίσκο. Είναι ο δεύτερος άγιος, γεννημένος στις Κανάριες Νήσους μετά τον Πέδρο ντε Μπετανκούρ.
Χάι Φονγκ

thumb|250px|Το λιμάνι του Χάι Φονγκ
Το Χάι Φονγκ (βιετναμέζικα: "Hải Phòng" ή "Haiphong") είναι η τρίτη μεγαλύτερη πόλη στο Βιετνάμ, καθώς σύμφωνα με την απογραφή του 2010 έχει 1.884.685 κατοίκους. Απέχει 105 χιλιόμετρα από την πρωτεύουσα Ανόι, και βρίσκεται στις ακτές του κόλπου Τόλκιν, στο δέλτα του Ερυθρού Ποταμού. Είναι η πιο σημαντική πόλη στο Βιετνάμ η οποία έχει λιμάνι και διαθέτει πολύ καλή ακτοπλοϊκή σύνδεση, ενώ είναι το κύριο λιμάνι του βόρειου Βιετνάμ. Το όνομά της σημαίνει «παράκτια άμυνα».

Η πόλη επί γαλλικής κυριαρχίας ήταν το κύριο λιμάνι της Ινδοκίνας. Αρκετά από τα αποικιακά κτήρια έχουν διατηρηθεί σήμερα στη πόλη. Η πόλη βρίσκεται κοντά στο κόλπο Χα Λονγκ, ένα από τα σημαντικότερα αξιοθέατα του Βιετνάμ. Επίσης, κοντά στη πόλη βρίσκεται το αρχιπέλαγος Κατ Μπα, το οποίο αποτελείται από 350 ασβεστολιθικά νησιά. Το Χάι Φονγκ εξυπηρετείται από το διεθνές αεροδρόμιο Κατ Μπι, το οποίο κτίστηκε κατά την γαλλική αποικιοκρατία.
13 εγκλήματα ζητούν ένοχο

Το 13 εγκλήματα ζητούν ένοχο (πρωτότυπος τίτλος The Wrong Man), γνωστό και ως Ο λάθος άνθρωπος, είναι αμερικανική θρίλερ ταινία του 1956, σε σκηνοθεσία Άλφρεντ Χίτσκοκ. Πρωταγωνιστές της ταινίας είναι ο Χένρι Φόντα κι η Βέρα Μάιλς. Η υπόθεση της ταινίας είναι βασισμένη στο διήγημα του Μάξγουελ Άντερσον "The True Story of Christopher Emmanuel Balestrero," καθώς και σε άρθρο του Χέρμπερτ Μπριν που δημοσιεύτηκε στο περιοδικό "Life" το 1953 με τίτλο "A Case of Identity." 

Η ταινία αποτελεί μια από τις λίγες του σκηνοθέτη που είναι βασισμένες σε πραγματική ιστορία και επίσης από τις λίγες στην οποία τα γεγονότα της ιστορίας δεν παραποιήθηκαν σε μεγάλο βαθμό. Η ταινία είχε επιρροή στο έργο πολλών σκηνοθετών, όπως ο Ζαν-Λικ Γκοντάρ. Επιρροές από το έργο του Χίτσκοκ είναι εμφανείς στη σκηνοθεσία της ταινίας του Μάρτιν Σκορσέζε "Ο Ταξιτζής (Taxi Driver, 1976)."
Ινδική Ασπίδα

Με τον γεωλογικό όρο Ινδική Ασπίδα, ή Ινδική Τράπεζα, ονομάζεται η ηπειρωτική ασπίδα του προκαμβρίου που αποτελεί μία από τις τέσσερις ηπειρωτικές ασπίδες της Ασιατικής ηπείρου, και η οποία καλύπτει περίπου τα 2/3 της σημερινής Ινδίας.

Μετά τη σταθεροποίηση της βάσης της ινδικής τράπεζας κατά την διάρκεια του Πρωτεροζωικού Αιώνα (πριν 570 εκατομμύρια χρόνια) η εξέλιξη που ακολούθησε, σύμφωνα πάντα με τις έρευνες και παρατηρήσεις των γεωλόγων, προσδιορίσθηκε από έξι βασικές στρωματογραφικές σειρές, όπως αυτές αποκαλύπτονται δημιουργώντας τα πετρώματα της ομάδας Κούνταπα, όπως και τα πετρώματα των σειρών Βίντγια, της Γκοτβάνα (ιζήματα), του μεσοζωικού αιώνα, του παλαιογενούς και του νεογενούς.

Συγκεκριμένα η βάση της Ινδικής τράπεζας, δηλαδή η μέσο βόρεια πλευρά της Ινδικής χερσονήσου όπως φαίνεται σήμερα, αποτελείται από πέντε περιοχές πτυχώσεων που γεω-συγκλίνουν στην ασιατική ήπειρο, και οι οποίες οριοθετούν την ασπίδα προς βορρά, ενώ προς νότο οριοθετείται από την υφιστάμενη σημερινή ακτογραμμή. Οι πτυχώσεις αυτές, ξεκινώντας από την αρχαιότερη προς την νεότερη είναι:

# Η πτύχωση Νταρουάρ.
# Η οροσειρά Αράβαλι.
# Η οροσειρά Ανατολικών Γκατς
# Τα όρη Σάτπουρα,και
# Η πτύχωση Δελχί.
Ντα Νανγκ

thumb|250px|Το Ντα Νανγκ
Το Ντα Νανγκ (βιετναμέζικα: "Đà Nẵng") είναι η τέταρτη μεγαλύτερη πόλη του Βιετνάμ, με 887.069 κατοίκους. Είναι μαζί με τη Χο Τσι Μιν και το Χάι Φονγκ ένα από τα μεγαλύτερα λιμάνια της χώρας. Είναι η μεγαλύτερη πόλη στο κεντρικό Βιεντάμ. Το λιμάνι της πόλης είναι καλά προστατευμένο, στις εκβολές του ποταμού Χαν. Κοντά στο κέντρο της πόλης βρίσκεται το αεροδρόμιο του Ντα Νανγκ, το τρίτο πιο πολυσύχναστο στη χώρα. Είναι το οικονομικό κέντρο του κεντρικού Βιετνάμ. Η πόλη βρίσκεται σε απόσταση περίπου 100 χιλιομέτρων από αρκετά Μνημεία Παγκόσμιας Κληρονομιάς, όπως η αυτοκρατορική Χουέ και το Χόι Αν.
Η Λεωφόρος της Δύσης

Το Η Λεωφόρος της Δύσης (πρωτότυπος Τίτλος: Sunset Boulevard) είναι μία Φιλμ νουάρ ταινία του 1950, σε σκηνοθεσία Μπίλι Γουάιλντερ. Πρωταγωνιστές της ταινίας είναι ο Γουίλιαμ Χόλντεν στον ρόλο του Τζο Γκίλις, ενός αποτυχημένου σεναριογράφου, η Γκλόρια Σουόνσον στον ρόλο της Νόρμα Ντέσμοντ, μιας πρώην σταρ του βωβού κινηματογράφου που ζει στο δικό της φανταστικό κόσμο κάνοντας όνειρα για μια θριαμβευτική επιστροφή στη μεγάλη οθόνη και ο Έριχ Φον Στρόχαϊμ στον ρόλο του Μαξ Φον Μάγιερλινγκ, πρώην συζύγου και νυν μπάτλερ της Σουόνσον. Τους πρωταγωνιστές πλαισιώνουν οι ηθοποιοί Νάνσι Όλσον, Φρεντ Κλαρκ, Λόιντ Γκάουχ και Τζακ Γουέμπ, ενώ ο σκηνοθέτης Σέσιλ Μπι ΝτεΜιλ και η αρθρογράφος της κοσμικής στήλης του Χόλιγουντ Χέντα Χόπερ υποδύονται τους εαυτούς τους. Σύντομο πέρασμα από την ταινία κάνουν θρυλικοί ηθοποιοί του βωβού κινηματογράφου όπως ο Μπάστερ Κίτον, ο Χ.Μ. Γουόρνερ και η Άννα Κιου Γουίλσον. 

Η ταινία κατέκτησε τους κριτικούς μετά την προβολή της και προτάθηκε για 11 βραβεία όσκαρ μεταξύ των οποίων και για Όσκαρ Καλύτερης Ταινίας αποσπώντας τελικά τρία. Η ταινία που ασκεί κριτική στη βιομηχανία του κινηματογράφου και προκάλεσε αντιδράσεις στους κύκλους των μεγάλων παραγωγών του Χόλιγουντ της εποχής, ενώ σήμερα θεωρείται ένα από τα μεγαλύτερα επιτεύγματα του αμερικανικού κινηματογράφου. Το 1989 η ταινία επελέγη από τη Βιβλιοθήκη του Αμερικάνικου Κογκρέσου ως τμήμα του Εθνικού Μητρώου Κινηματογράφου και το 1998 έλαβε την 12η θέση ως μιά από τις καλύτερες ταινίες όλων των εποχών από το Αμερικανικό Ινστιτούτο Κινηματογράφου.
Τουρμπές Μουσά Μπαμπά

Ο Τουρμπές Μουσά Μπαμπά είναι ένα οθωμανικό ταφικό μνημείο / μαυσωλείο (δηλαδή τουρμπές), το οποίο χρονολογείται από το 16ο αιώνα και βρίσκεται στην Πλατεία Τερψιθέας στην Άνω Πόλη Θεσσαλονίκης. Ο τουρμπές έχει οκταγωνική δομή και εκεί βρίσκεται θαμμένος ο Μουσά Μπαμπά, ένας άγιος μουσουλμάνος "μπαμπά" του τάγματος των Μπεκτασήδων δερβίσηδων. Η σημερινή αυλή της Τερψιθέας στο παρελθόν αποτελούσε την αυλή ενός τεκέ (μοναστηριού Μπεκτασήδων). Το 2011 ξεκίνησαν εργασίες αναστήλωσης του μνημείου.

Οι χριστιανοί πρόσφυγες από τη Μικρά Ασία που εγκαταστάθηκαν στην περιοχή συνέχισαν την προσκυνηματική χρήση του μνημείου. Νοτιότερα του τουρμπέ βρίσκεται το προσκυνητάρι του Αγίου Χαραλάμπη.
Εσκουίντλα

Η Εσκουίντλα (ισπανικά: "Escuintla") είναι μια πόλη στη νότια κεντρική Γουατεμάλα και είναι πρωτεύουσα του διαμερίσματος Εσκουίντλα και έδρα του ομώνυμου δήμου. Είναι η μεγαλύτερη και πιο σημαντική πόλη που βρίσκεται στα παράκτια πεδία του Ειρηνικού. Σύμφωνα με την απογραφή του 2002, η πόλη της Εσκουίντλα είχε 86.678 κατοίκους και ο δήμος 119.897 κατοίκους. Βρίσκεται νότια του ηφαιστειακού συμπλέγματος που περιλαμβάνει το Βολκάν ντε Φουέγο, ένα από τα πιο ενεργά ηφαίστεια της Γουατεμάλας.

Η Εσκουίντλα είναι μια από τις παλιότερες πόλεις στα παράκτια πεδία του Ειρηνικού. Η πόλη είναι κτισμένη στη θέση του προαποικιακού οικισμού Πιπιλ. Ο οικισμός αυτός αποκαλούταν επίσης Ισκιτεπέκ, που στην τοπική γλώσσα σημαίνει «ο λόφος των σκύλων». Το σημερινό όνομα είναι παραφθορά αυτού του ονόματος.
Τζάκομο Ματτεόττι

Ο Τζάκομο Ματτεόττι, ("Giacomo Matteotti", 22 Μαΐου 1885 - 10 Ιουνίου 1924) ήταν Ιταλός νομικός και σοσιαλιστής πολιτικός. Στις 30 Μαΐου 1924, σε ομιλία του στο ιταλικό κοινοβούλιο, ως αρχηγός κόμματος της αντιπολίτευσης, κατηγόρησε ευθέως το Εθνικό Φασιστικό Κόμμα που είχε έρθει στην εξουσία για ψηφοθηρικές απάτες και βία που άσκησε στις πρόσφατες εκλογές. Έντεκα ημέρες μετά, απήχθη και δολοφονήθηκε από φασίστες.
M. Shadows

Ο Μάθιου Τσαρλς Σάντερς ("Matthew Charles Sanders", 31 Ιουλίου 1981), γνωστός με το καλλιτεχνικό ψευδώνυμο M. Shadows, είναι Αμερικανός μουσικός, περισσότερο γνωστός ως ο βασικός τραγουδιστής, τραγουδοποιός και ιδρυτικό μέλος του αμερικανικού χέβι μέταλ (Heavy Metal) συγκροτήματος Avenged Sevenfold.
Βάγκαρ

Το Βάγκαρ (φεροϊκά: "Vágar") είναι το τρίτο μεγαλύτερο σε έκταση νησί των Φερόων Νήσων, μετά το Στρέιμοϊ και το Έστουροϊ. Βρίσκεται στον Βόρειο Ατλαντικό ωκεανό και έχει έκταση 176 τ.χλμ.. Το Βάγκαρ έχει πληθυσμό 3.217 κατοίκους (1-2018). Πρωτεύουσα του νησιού είναι το Μίντβαγκουρ.
IYDU

Η Διεθνής Δημοκρατική Ένωση Νεολαιών (αγγλικά: International Young Democrat Union, IYDU) είναι παγκόσμια συμμαχία των κεντροδεξιών πολιτικών οργανώσεων νεολαίας και η πτέρυγα της νεολαίας της Διεθνούς Δημοκρατικής Ένωσης (IDU). Ιδρύθηκε το 1981, στη συνέχεια ιδρύθηκε εκ νέου το 1991, και απαριθμεί 127 πλήρη μέλη και παρατηρητές από περισσότερες από 80 χώρες. Η IYDU έχει την έδρα της στο Όσλο της Νορβηγίας. Η Ένωση, στη σημερινή μορφή της, ιδρύθηκε το Μάρτιο του 1991 στη Ουάσινγκτον. Μία προηγούμενη Ένωση με το ίδιο όνομα ιδρύθηκε τον Ιούλιο το 1981, επίσης στη Ουάσινγκτον, αλλά τελικά διαλύθηκε.
Σούντουροϊ

Το Σούντουροϊ (φεροϊκά: "Suðuroy", δηλ. νότιο νησί) είναι το τέταρτο μεγαλύτερο σε έκταση νησί των Φερόων Νήσων μετά το Στρέιμοϊ, το Έστουροϊ και το Βάγκαρ. Βρίσκεται στο Βόρειο Ατλαντικό ωκεανό και έχει έκταση 164,7 τ.χλμ.. Το Σούντουροϊ είναι το νοτιότερο νησί του αρχιπελάγους και έχει πληθυσμό 4.613 κατοίκους (εκτίμηση 1-2018). Πρωτεύουσα του νησιού είναι το Τβόροϊρι με 841 κατοίκους ενώ ο ομώνυμος δήμος έχει 1.719 κατοίκους (εκτίμηση 1-2018).
Αρτούρ Μας ι Γκαβαρό

Ο Αρτούρ Μας ι Γκαβαρό (γεννημένος στις 31 Ιανουαρίου 1956) είναι Καταλανός πολιτικός. Ήταν Πρόεδρος της Ζενεραλιτάτ της Καταλονίας, αξίωμα το οποίο ανέλαβε στις 27 Δεκεμβρίου 2010 αφού αναδείχτηκε νικητής στις εκλογές του Νοεμβρίου του 2010. Υπήρξε επίσης επικεφαλής του Καταλανικού εθνικιστικού φιλελεύθερου κόμματος Δημοκρατική Σύγκλιση της Καταλωνίας (CDC) και πρόεδρος του συνασπισμού Σύγκλιση και Ένωση (CiU).

Ο Μας είναι οικονομολόγος στο επάγγελμα, ο οποίος έλαβε το δίπλωμά του από το Πανεπιστήμιο της Βαρκελώνης, ενώ ομιλεί αρκετά καλά τα Αγγλικά και τα Γαλλικά, σε συνδυασμό με τα Καταλανικά και τα Ισπανικά. Η πολιτική του ιδεολογία τείνει να θεωρείται φιλελεύθερη, από την άποψη του οικονομικού του προγράμματος, ενώ είναι υπέρ μιας Ενωμένης Ευρώπης, και ταυτόχρονα είναι ένθερμος υποστηρικτής του Καταλανικού εθνικισμού. Από την άποψη των κοινωνικών μέτρων, έχει, σε πολλές περιπτώσεις, υιοθετήσει μία συντηρητική πολιτική ατζέντα, με την παραχώρηση δικαιωμάτων στους "gay" μεν, αλλά την απαγόρευση γάμων μεταξύ ατόμων του ιδίου φύλλου δε, καθώς και την διεξαγωγή ελεύθερης δημοσκόπησης εντός του κόμματός του αναφορικά με το θέμα της έκτρωσης.

Ο Μας έχει τεθεί επανειλημμένα υπέρ της καταλανικής ανεξαρτησίας, αλλά έχει τονίσει ότι η πλήρης ανεξαρτητοποίηση από την Ισπανία δεν ανήκει στην πολιτική του ατζέντα. Συνέγραψε την εισαγωγή ενός βιβλίου του Αλ Γκορ, πρώην αντιπροέδρου των ΗΠΑ, επί Κυβέρνησης Κλίντον.
Σεντσέν

thumb|280px|Μια λεωφόρος στο κέντρο της πόλης
Η Σεντσέν ή Σεντζέν (κινεζικά: 深圳, ) είναι μια μεγάλη πόλη στο νότιο τμήμα της Νότιας Κίνας στην επαρχία Κουανγκτούνγκ, βόρεια του Χονγκ Κονγκ. Η περιοχή ήταν η πρώτη και μία από τις πιο επιτυχημένες Ειδικές Οικονομικές Ζώνες (ΕΟΖ) της Κίνας. Κατέχει, επίσης εξουσίες ελαφρώς λιγότερες από μια επαρχία.

Βρίσκεται στο Δέλτα του ποταμού Περλ, που συνορεύει με το Χονγκ Κονγκ στο νότο, το Χουεϊτζόου προς τα βόρεια και βορειοανατολικά και Ντόνγκγκουαν στα βόρεια και βορειοδυτικά. Ο δήμος καλύπτει μια έκταση 2.050 τετραγωνικών χιλιομέτρων, συμπεριλαμβανομένων των αστικών και αγροτικών περιοχών, με συνολικό πληθυσμό των 14 εκατομμύρια.

Το σύγχρονο αστικό τοπίο της Σεντζέν είναι το αποτέλεσμα της δυναμικής οικονομίας και της πολιτικής της «μεταρρύθμισης και το άνοιγμα». Περισσότερα από 30 δισεκατομμύρια δολάρια ΗΠΑ ξένων επενδύσεων έχουν δοθεί σε ξένες εταιρίες και κοινοπραξίες, κατά την πρώτη κυρίως στον τομέα της μεταποίησης, αλλά πιο πρόσφατα στην υπηρεσία βιομηχανιών. Η Σεντζέν θεωρείται σήμερα μια από τις ταχύτερα αναπτυσσόμενες πόλεις στον κόσμο. Είναι το οικονομικό κέντρο της νότιας Κίνας και ένα από τα πιο πολυσύχναστα λιμάνια παγκοσμίως.

Η πόλη είναι έδρα του "Shenzhen Stock Exchange", καθώς και η έδρα πολλών εταιρειών υψηλής τεχνολογίας, όπως η BYD, Dingoo, G'Five, Hasee, Huawei, JXD, Konka, Netac, Skywort, Tencent και ZTE. Επίσης ένα από τα πιο πολυσύχναστα λιμάνια εμπορευματοκιβωτίων στην Κίνα.
Ο Μύθος του Ακέφαλου Καβαλάρη

Ο Μύθος του Ακέφαλου Καβαλάρη (αγγλικά: "Sleepy Hollow") είναι αμερικανική ταινία τρόμου, παραγωγής 1999. Τη σκηνοθεσία ανέλαβε ο Τιμ Μπάρτον και το σενάριο έγραψε ο Άντριου Κέβιν Γουόκερ, το οποίο είναι ελαφρώς εμπνευσμένο από το διήγημα "The Legend of Sleepy Hollow" του Γουάσινγκτον Ίρβινγκ. Πρωταγωνιστεί ο Τζόνι Ντεπ στο ρόλο του Ίκαμποντ Κρέιν, ενός επιθεωρητή από τη Νέα Υόρκη που αναλαμβάνει να ερευνήσει μια σειρά δολοφονιών που διεξάγονται στο χωριό Σλίπι Χόλοου από έναν μυστηριώδη Ακέφαλο Καβαλάρη. Στην ταινία επίσης συμμετέχουν οι Κριστίνα Ρίτσι, Μιράντα Ρίτσαρντσον, Μάικλ Γκάμπον, Μαρκ Πίκερινγκ, Τζέφρεϊ Τζόουνς, Κάσπερ Βαν Ντίεν, Ίαν ΜακΝτίαρμιντ, Μάικλ Γκόου και Κρίστοφερ Γουόκεν.

Η ανάπτυξη της ταινίας ξεκίνησε το 1993 με την Paramount Pictures με τον Κέβιν Γιάγκερ να τη σκηνοθετεί σε σενάριο του Άντριου Κέβιν Γουόκερ, ως μία χαμηλού προϋπολογισμού ταινία σλάσερ. Διαφωνίες με την Paramount οδήγησαν τον Γιάγκερ να υποβιβάζεται στη θέση του σχεδιαστή προσθετικού μακιγιάζ και τον Ιούνιο του 1998 προσελήφθη ο Μπάρτον να σκηνοθετήσει. Τα γυρίσματα ξεκίνησαν το Νοέμβριο του 1998 και ολοκληρώθηκαν το Μάιο του 1999.

Η ταινία κυκλοφόρησε στους κινηματογράφους των Ηνωμένων Πολιτειών στις 19 Νοεμβρίου 1999. Απέσπασε θετικά σχόλια από τους κριτικούς και κατάφερε να συγκεντρώσει 206 εκατομμύρια δολάρια παγκοσμίως. Έλαβε τρεις υποψηφιότητες για Όσκαρ, κερδίζοντας ένα στην κατηγορία Καλύτερης Καλλιτεχνικής Διεύθυνσης.
Έστουροϊ

Το Έστουροϊ (φεροϊκά και δανέζικα: "Eysturoy", δηλ. ανατολικό νησί) είναι το δεύτερο μεγαλύτερο σε έκταση, αλλά και σε πληθυσμό, νησί των Φερόων Νήσων, μετά το Στρέιμοϊ. Βρίσκεται στον Βόρειο Ατλαντικό ωκεανό και έχει έκταση 286,3 τ.χλμ.. Το Έστουροϊ έχει πληθυσμό 11.267 κατοίκους (1-2018) δηλαδή περίπου το 22% του συνολικού πληθυσμού των Φερόων Νήσων κατοικεί σε αυτό.

Το Έστουροϊ χωρίζεται με ένα στενό από το κύριο νησί, Στρέιμοϊ, το οποίο βρίσκεται δυτικά του. Τα δύο νησιά συνδέονται μέσω μιας οδικής γέφυρας από το 1973. Από το 2006, στην ανατολική ακτή του νησιού, κοντά στο Λέιρβικ λειτουργεί οδική σήραγγα (Norðoyatunnilin) μήκους 6,3 χιλιομέτρων, η οποία ενώνει το Έστουροϊ με το νησί Μπόρντοϊ και το Κλάκσβικ, που είναι η δεύτερη μεγαλύτερη πόλη των Φερόων. Το Έστουροϊ είναι εξαιρετικά ορεινό, με περίπου 66 ξεχωριστές κορυφές βουνών, συμπεριλαμβανομένης του Σλάταρατιντουρ, την υψηλότερη κορυφή του αρχιπελάγους (882 μέτρα).

Σημαντικά χωριά του νησιού είναι το Φούγκλαφιορντουρ (1.529 κατ.), το Eiði (645 κατ.) και το Norðskáli (319 κατ.) στο βορρά, το Λέιρβικ (936 κατ.), το Νόρντραγκοτα (643 κατ.) και το Σίντριγκοτα (440 κατ.) στα ανατολικά και το Σάλτανγκαρα (998 κατ.), το Στρέντουρ (842 κατ.), το Τόφτιρ (816 κατ.), το Σκάλα (686 κατ.), το Ρούναβικ (535 κατ.) το Γκλίβραρ (413 κατ.), το Νες (340 κατ.) και το Σόλνταφιορντουρ (344 κατ.) στο νότο (1-2018).

Στις ενδιαφέρουσες τοποθεσίες του Έστουροϊ περιλαμβάνονται τα χωριά Eiði και Gjógv, το τελευταίο έχει ένα μικρό φυσικό λιμάνι σε μια πέτρινη στήλη, το ιστορικό μουσείο Blásastova στο χωριό Góta, οι ιαματικές πηγές varmakelda στο Φούγκλαφιορντουρ, οι οποίες υποδεικνύουν την ηφαιστειακή προέλευση του αρχιπελάγους. Σο βόρειο άκρο του νησιού βρίσκονται οι βασαλτικές στήλες Risin og Kellingin.
Μπόρντοϊ

Το Μπόρντοϊ (φεροϊκά: "Borðoy") είναι το έκτο μεγαλύτερο σε έκταση νησί των Φερόων Νήσων, μετά το Στρέιμοϊ, το Έστουροϊ, το Βάγκαρ, το Σούντουροϊ και το Σάντοϊ. Βρίσκεται στο Βόρειο Ατλαντικό ωκεανό και έχει έκταση 95 τ.χλμ.. Το Μπόρντοϊ έχει πληθυσμό 5.176 κατοίκους (1-2018). Πρωτεύουσα του νησιού και δεύτερη μεγαλύτερη πόλη των Φερόων είναι το Κλάκσβικ με 4.774 κατοίκους (εκτίμηση 1-2018). Στο Μπόρντοϊ υπάρχουν ακόμη έξι χωριά, το Νορτεπίλ (166 κάτοικοι), το Νορόιρι (109 κατ.), το Οαρναφιέρουρ (64 κατ.), το Όανιρ (60 κατ.), το Νορτόφτιρ (2 κατ.) και το Τεπίλ (1 κατ.) (εκτίμηση 1-2018).
Εθνικό Πάρκο Βορείας Πίνδου

Το Εθνικό Πάρκο Βορείας Πίνδου έχει μήκος 230 χλμ και πλάτος 70 χλμ(έκταση 1.969.741 στρεμμάτων),ιδρύθηκε το 2005 και θεωρείται μία από τις σημαντικότερες περιοχές σε Εθνικό αλλά και Ευρωπαϊκό επίπεδο .Αποτελεί κατάληξη της Αλπικής Πτύχωσης.Επίσης πρέπει να αναφερθεί η ποικιλία σε σπάνια είδη καθώς στην περιοχή φιλοξενούνται σχεδόν όλα τα μεγάλα θηλαστικά της ηπειρωτικής Ελλάδας.Συνολικά στο πάρκο βρίσκουν καταφύγιο 60 είδη θηλαστικών, 166 ειδών πουλιών,30 είδη ερπετών,14 είδη αμφιβίων και 17 είδη ψαριών.
Κύρια φυσικά όρια αποτελούν οι ποταμοί Αώος και Βοϊδομάτης
Κούνοϊ

Το Κούνοϊ (φερ.: "Kunoy") είναι το όγδοο μεγαλύτερο σε έκταση νησί των Φερόων Νήσων. Βρίσκεται στο Βόρειο Ατλαντικό ωκεανό και έχει έκταση 35,5 τ.χλμ.. Το Κούνοϊ έχει πληθυσμό 143 κατοίκους (εκτίμηση 1-2018). Υπάρχουν δύο οικισμοί στο νησί το Κούνοϊ με 73 κατοίκους και το Haraldssund με 70 κατοίκους (εκτίμηση 1-2018). Οι δύο αυτοί οικισμοί συνδέονται οδικώς μέσω μιας σήραγγας από το 1988. Το Haraldssund συνδέεται επίσης οδικώς με το γειτονικό νησί το Μπόρντοϊ το οποίο βρίσκεται ανατολικά του Κούνοϊ.

Η βορειότερη ακτή του νησιού έχει χαρακτηριστεί ως Σημαντική περιοχή για τα πουλιά από την BirdLife International, λόγω της σημασίας του ως τόπος αναπαραγωγής για τα θαλασσοπούλια, ειδικά των υδροβατών (250 ζευγάρια) και κέπφους (200 ζευγάρια).

right|thumb|300px|Χάρτης του Κούνοϊ
Τελανγκάνα

Η Τελανγκάνα (Τελούγκου: తెలంగాణ ), είναι κρατίδιο της Ινδίας σε μια ιστορική, γεωγραφική και πολιτιστική περιοχή. Αποτελούσε άλλοτε μέρος της πολιτείας Χαϊντεραμπάντ, αυτόνομο πριγκιπάτο Νιζάμ. Ήταν περιφέρεια της πολιτείας Άντρα Πραντές (μία από τις τρεις: οι άλλες δύο είναι η Παράκτια Άντρα, ανατολικά και η Ραγιαλασίμα, νότια).

Η Τελαγκάνα, που μορφολογικά πρόκειται για οροπέδιο, το ανατολικό του Ντέκαν, συνορεύει με τις πολιτείες Μαχαράστρα προς τα βόρεια και βορειο-δυτικά, Καρνάτακα στα δυτικά, Τσατίσγκαρ στα βόρειο-ανατολικά και Ορίσα προς τα ανατολικά. Η έκτασή της φθάνει τα 114.840 τετραγωνικά χιλιόμετρα (ή 44.340 τετραγωνικά μίλια) και ο φερόμενος πληθυσμός της τους 35.286.757 κατοίκους, (απογραφή του 2011), περίπου το 41,6% του συνολικού πληθυσμού της Άντρα Πραντές κράτος.

Η περιοχή Τελανγκάνα που αποτελείται από 10 περιοχές, τις: Χαϊντεραμπάντ, Αντιλαμπάντ, Χάμαμ, Καρίμναγκαρ, Μαμπούμπναγκάρ, Μεντάκ, Ναλγκόντα, Νιζάμαμπαντ, Ρανγκαρέντυ και Βάρανγκαλ, διαρρέεται από τους ποταμούς Μούσι Κρίσνα και Γκοντάβαρι με κατεύθυνση ανατολική. Κύρια προϊόντα της περιοχής είναι δημητριακά, βαμβάκι, όσπρια κ.λπ. Επίσης υφίστανται κοιτάσματα αμιάντου γαιάνρθρακα, χρωμίτη, σιδήρου μαρμαρυγία και κυανίτη.

Το 1956 συγχωνεύθηκε με την Άντρα Πραντές παρά τις αντιδράσεις που υπήρξαν εκ μέρους των κατοίκων. Συνεχιζομένων όμως αυτών μέχρι τελευταία, εξανάγκασαν την κυβέρνηση της Ινδίας να δηλώσει το 2009, την πρόθεσή της για δημιουργία ιδιαίτερης πολιτείας. Αυτό επέφερε νέες ταραχές στις όμορες περιοχές, αλλά και εντός αυτής με συνέπεια το θέμα, λόγω της πολιτικής αστάθειας, να αναβληθεί προς επανεξέταση.

Στις 2 Ιουνίου 2014 έγινε επίσημα το 29ο κρατίδιο της Ινδίας. Στις βουλευτικές εκλογές στο νέο κρατίδιο πλειοψήφησε Τελανγκάνα Ράστρα Σαμίτι και πρωθυπουργός ανέλαβε ο Τσαντρασεχάρα Ράο.
Βίντοϊ

Το Βίντοϊ (φεροϊκά: "Viðoy" δηλ. ξύλινο νησί) είναι το έβδομο μεγαλύτερο σε έκταση νησί των Φερόων Νήσων. Βρίσκεται στο Βόρειο Ατλαντικό ωκεανό και έχει έκταση 41 τ.χλμ.. Το Βίντοϊ έχει πληθυσμό 600 κατοίκους (εκτίμηση 1-2018). Πρωτεύουσα του νησιού είναι το Viðareiði, στα βορειοδυτικά, με 355 κατοίκους ενώ υπάρχει ακόμα ένα χωριό το Hvannasund, στα νοτιοδυτικά, με 245 κατοίκους (εκτίμηση 1-2018). Το νησί συνδέεται οδικώς με μια γέφυρα με το διπλανό νησί το Μπόρντοϊ.

Η βόρεια και ανατολική πλευρά του νησιού έχουν χαρακτηριστεί ως Σημαντικές περιοχές για τα πουλιά από την BirdLife International, λόγω της σημασίας του ως τόπος αναπαραγωγής για τα θαλασσοπούλια, ειδικά των υδροβατών (500 ζευγάρια), τριδακτυλόγλαρων (5.300 ζευγάρια), Φρατέρκουλα του Ατλαντικού (25.000 ζευγάρια), λεπτοραμφόκεπφων (6.700 μεμονωμένα) και κέπφους (200 ζευγάρια).

right|thumb|300px|Χάρτης του Βίντοϊ
Σάντοϊ

Το Σάντοϊ (φεροϊκά: "Sandoy") είναι το πέμπτο μεγαλύτερο σε έκταση νησί των Φερόων Νήσων μετά το Στρέιμοϊ, το Έστουροϊ, το Βάγκαρ και το Σούντουροϊ. Βρίσκεται στο Βόρειο Ατλαντικό ωκεανό και έχει έκταση 112,1 τ.χλμ.. Το Σάντοϊ έχει πληθυσμό 1.243 κατοίκους και πρωτεύουσα του νησιού είναι το Σάντουρ με 520 κατοίκους. Άλλα χωριά του νησιού είναι το Skopun (469 κάτοικοι), το Skálavík (142 κατ.), το Skarvanes (12 κατ.), το Húsavík (66 κατ.) και το Dalur (34 κατ.) (εκτίμηση 1-2018).

Οι βράχοι και οι απότομες πλαγιές του νησιού έχουν χαρακτηριστεί ως Σημαντικές περιοχές για τα πουλιά από την BirdLife International, λόγω της σημασίας του ως τόπος αναπαραγωγής για τα θαλασσοπούλια, ειδικά των αρκτικών θυελλοπουλιών (50.000 ζευγάρια), μυχών (5.000 ζευγάρια), υδροβατών (50.000 ζευγάρια), θαλασσοκοράκων (150 ζευγάρια), ληστόγλαρων (15 ζευγάρια), Φρατέρκουλα του Ατλαντικού (70.000 ζευγάρια) και κέπφους (400 ζευγάρια).

right|thumb|300px|Χάρτης του Σάντοϊ
Σβίνοϊ

Το Σβίνοϊ (φεροϊκά: "Svínoy", δηλ. νησί των χοίρων) είναι το δέκατο μεγαλύτερο σε έκταση νησί των Φερόων Νήσων. Βρίσκεται στο Βόρειο Ατλαντικό ωκεανό και έχει έκταση 27,1 τ.χλμ.. Το Σβίνοϊ έχει πληθυσμό 26 κατοίκους (εκτίμηση 1-2018) και σε αυτό υπάρχει μόνο το ομώνυμο χωριό. Το Σβίνοϊ βρίσκεται ανατολικά του Μπόρντοϊ και του Βίντοϊ και νότια του Φούγκλοϊ.

Οι ακτές του νησιού έχουν χαρακτηριστεί ως Σημαντικές περιοχές για τα πουλιά από την BirdLife International, λόγω της σημασίας του ως τόπος αναπαραγωγής για τα θαλασσοπούλια, ειδικά των Φρατέρκουλα του Ατλαντικού (10.000 ζευγάρια), υδροβατών (25.000 ζευγάρια) και κέπφους (100 ζευγάρια).

thumb|300px|Χάρτης του Σβίνοϊ
Περιπέτειες τριών Ρώσων και τριών Άγγλων στη Νότια Αφρική

Περιπέτειες τριών Ρώσων και τριών Άγγλων στη Νότια Αφρική ή Οι τύχες τριών Ρώσων και τριών Άγγλων στη Νότια Αφρική "(Γαλλικά: Αventures de trois Anglais dans l'Afrique australe)" είναι ο τίτλος του μυθιστορήματος του Ιουλίου Βέρν που δημοσιεύθηκε σε συνέχειες στο περιοδικό Αρχείο Εκπαίδευσης και Ψυχαγωγίας "(Magasin d'Éducation et de Récréation"). Η δράση εκτυλίσσεται στη Νότια Αφρική του 1854.
Φούγκλοϊ

Το Φούγκλοϊ (φεροϊκά: "Fugloy", δηλ. νησί των πουλιών) είναι το ενδέκατο μεγαλύτερο σε έκταση νησί των Φερόων Νήσων. Βρίσκεται στο Βόρειο Ατλαντικό ωκεανό και έχει έκταση 11 τ.χλμ.. Το Φούγκλοϊ έχει πληθυσμό 37 κατοίκους (εκτίμηση 1-2018). Στο νησί υπάρχουν δύο χωριά, το Kirkja στα νοτιοδυτικά με 25 κατοίκους και το Hattarvík στα νοτιοανατολικά με 12 κατοίκους (εκτίμηση 1-2018).

Οι ακτές του νησιού έχουν χαρακτηριστεί ως Σημαντικές περιοχές για τα πουλιά από την BirdLife International, λόγω της σημασίας του ως τόπος αναπαραγωγής για τα θαλασσοπούλια, ειδικά των Φρατέρκουλα του Ατλαντικού (15.000 ζευγάρια), υδροβατών (25.000 ζευγάρια) και κέπφους (100 ζευγάρια).

thumb|300px|Χάρτης του Φούγκλοϊ